Breytingar á yfirstjórn Sýnar voru kynntar í dag . mbl.is / Kristinn Magnússon Yngvi Halldórsson hefur verið ráðinn framkvæmdastjóri rekstrarsviðs Sýnar og hefur því sagt sig úr stjórn félagsins . Samhliða þessu hefur Þorvarður Sveinsson rekstrarstjóri látið af störfum hjá fyrirtækinu . Þetta kemur fram í tilkynningu til Kauphallarinnar . Þar kemur fram að skipuriti félagsins hafi samhliða verið breytt og muni verkefni tengd ferlaumbótum og hugbúnaðargerð færast undir rekstrarsvið . Í tilkynningunni er haft eftir Heiðari Guðjónssyni , forstjóra Sýnar , að með þessum breytingum verði skerpt á rekstri , en ekki síður á stafrænni framþróun innan fyrirtækisins . Yngvi hefur reynslu af stjórnun og rekstri á Íslandi og á alþjóðavettvangi . Hann starfaði frá byrjun árs 2018 sem meðeigandi hjá Alfa framtaki sem rekur framtakssjóðinn Umbreytingu . Frá árinu 2009 starfaði hann hjá Össuri hf. , síðast sem framkvæmdastjóri upplýsingatæknisviðs , verkefnastofu og ferlaumbótasviðs . Þar áður starfaði hann sem ráðgjafi og verkefnastjóri í innleiðingum viðskiptahugbúnaðar og sem sjóðsjóri erlendra hlutabréfa hjá Landsbankanum . Yngvi mun hefja störf í byrjun janúar og tekur þá jafnframt sæti í framkvæmdastjórn félagsins . Óli Rúnar Jónsson sem verið hefur varamaður í stjórn Sýnar kemur inn sem aðalmaður við brotthvarf Yngva Halldórssonar úr stjórn . Óli Rúnar er vörumerkjastjóri hjá Ölgerðinni og hefur setið í markaðsnefnd stjórnar .